Radek Kučeřík

Radek Kučeřík (s. 21. joulukuuta 2001 Kyjov, Tšekki) on tšekkiläinen jääkiekkoilija, joka pelaa SM-liigajoukkue Tampereen Ilveksessä. Hän on pelipaikaltaan puolustaja ja hän laukoo vasemmalta.
Kučeřík on pelannut viisi kautta Tšekin pääsarjassa HC Kometa Brnossa, jossa hän pelasi ensimmäistä kertaa kaudella 2018–2019. Kaudella 2019–2020 hän pelasi Kanadan junioriliiga WHL:ssä Saskatoon Bladesissa. Kaudeksi 2024–2025 Kučeřík siirtyi SM-liigajoukkue Ässiin.
Maajoukkuetasolla Kučeřík on pelannut Tšekin maajoukkueessa Euro Hockey Tourilla ja kaksissa nuorten maailmanmestaruuskilpailuissa.
Ura.
Seuraura.
Kučeřík on SHKM Hodonínin kasvatti. Hän siirtyi 13-vuotiaana HC Kometa Brnon U16-joukkueeseen kaudeksi 2015–2016. Kaudella 2016–2017 Kučeřík oli joukkueen tehokkain puolustaja tehoilla 8+18=26. Kaudella 2017–2018 hän oli Kometan U18-joukkueen tehokkain puolustaja tehoilla 3+16=19. Kučeřík pelasi osan kaudestaan myös seuran U20-joukkueessa, jossa hän voitti Tŝekin-mestaruuden.
Kaudella 2018–2019 Kučeřík toimi Kometa Brnon U20-joukkueen kapteenina. Hän debytoi samalla kaudella myös miesten peleissä. Kučeřík sai tililleen ensimmäisen pääsarjaottelunsa Kometan Extraliga-joukkueessa vain 16-vuotiaana Mestarien liigan toisella kierroksella 2. syyskuuta 2018 vieraissa saksalaista Eisbären Berliniä vastaan. Hänet merkittiin Kometan nelospuolustajapariin Daniel Kowalczykin viereen. Kučeřík jäi kuitenkin ilman peliaikaa. Extraligassa hän debytoi 30. lokakuuta 2018 vieraissa HC Plzeňia vastaan. Kučeřík merkittiin Kometan seitsemänneksi puolustajaksi. Hän sai ottelussa jääaikaa 1.18 minuuttia. Kučeřík sai kauden aikana tililleen kaksi runkosarjaottelua ja kolme CHL-ottelua ilman tehopisteitä. Hän pelasi miesten pelejä myös kaksi ottelua lainalla Tšekin toiseksi korkeimmalla sarjatasolla 1. česká hokejová ligan SK Horácká Slavia Třebíčissä.
WHL-joukkue Saskatoon Blades varasi Kučeříkin 115. pelaajana . Hän siirtyi joukkueeseen kaudeksi 2019–2020. Elokuussa 2020 Blades lainasi Kučeříkin kotimaahansa 1. ligan HC Přeroviin, kun WHL-kauden aloitus oli jäissä koronavirusrajoitusten vuoksi. Hän pelasi siellä 14 ottelua, kunnes tammikuussa 2021 Kučeřík palasi loppukaudeksi 2020–2021 sarjatasoa ylemmäs Kometa Brnon Extraliga-joukkueeseen. Hän pelasi siellä 21 runkosarjaottelua tehden kaksi syöttöpistettä ja yhdeksän pudotuspeliottelua ilman tehopisteitä. Helmikuussa Kučeřík teki seuran kanssa kaksivuotisen jatkosopimuksen.
Kučeřík teki Kometa Brnossa Extraliga-uransa avausmaalin kauden 2021–2022 toisella kierroksella 12. syyskuuta 2021 Berani Zlíniä vastaan. Kaikkiaan hän pelasi ensimmäisen kokonaisen Extraliga-kautensa aikana 56 runkosarjaottelua tehopistein 3+7=10 ja viisi pudotuspeliottelua ilman tehopisteitä. Kaudella 2022–2023 Kučerík oli tehoilla 1+14=15 Kometan tehokkain puolustaja Tomáš Kundrátekin kanssa. Hän voitti myös joukkueen sisäisen tehotilaston lukemalla +10.
Kaudeksi 2024–2025 Kučeřík siirtyi vuoden mittaisella sopimuksella SM-liigajoukkue Porin Ässiin. Hän sai yhden ottelun mittaisen pelikiellon lyötyään TPS:n Leevi Teissalaa poikittaisella mailalla helmikuussa 2025. Kučeřík pelasi Ässissä 59 runkosarjaottelua tehden kaksi maalia ja 13 tehopistettä. Pudotuspeleissä hän sai kymmeneen otteluun yhden syöttöpisteen. Hänen tehotilastonsa (+12) oli joukkueen toiseksi paras, edellään vain suurimman osan kaudesta hänen puolustajaparinaan pelannut Rami Määttä.
Kaudeksi 2025–2026 Kučeřík siirtyi vuoden mittaisella sopimuksella Tampereen Ilvekseen.
Maajoukkueura.
Kučeřík pelasi alle 20-vuotiaiden MM-kilpailuissa vuosina 2020 ja 2021, joista jälkimmäisessä turnauksessa hän toimi Tšekin varakapteenina. Valmentajat valitsivat Kučeříkin joukkueensa turnauksen yhdeksi kolmesta parhaasta pelaajasta. Hän pelasi myös alle 18-vuotiaiden MM-kilpailuissa vuonna 2019. Kučeřík pelasi myös World U-17 Hockey Challengessa vuonna 2017, jolloin hän voitti pronssia. Yhteensä Kučeřík on pelannut 19 nuorten ja 62 poikien maaottelua.
Tšekin A-maajoukkueessa Kučeřík on pelannut 24 ottelua tehden yhden syöttöpisteen. Hän teki A-maajoukkuedebyyttinsä Euro Hockey Challengessa 6. huhtikuuta 2022 Znojmossa Itävaltaa vastaan. Kučeřík merkittiin Tšekin nelospuolustajapariin Tomáš Bartejsin viereen. Hänelle merkittiin ottelusta teholukema +1. Kučeřík putosi viimeisten joukossa Tšekin joukkueesta vuoden 2025 MM-kilpailuihin.